Windhoeksewes wys Blitsbokke van more uit | Maroela Media
Die SA Sewesakademie se seëvierende o.18-span. (Foto: Saru)
`n Mens kan aanvaar hy het reeds regmerkies agter ŉ paar name getrek as Marius Schoeman, die akademie se bestuurder, voorspel dat van die spelers vir die nasionale span kan uitdraf as hulle hul op sewesrugby toespits.
Ongeag min voorbereidingstyd omdat die spelers nog op skool is, het die span al ses sy wedstryde gewen, en slegs vier drieë afgestaan – almal in die rondomtaliestryd teen Namibië.
“Daar is ŉ paar uiters talentvolle spelers in die groep,” het hy gesê, en daarop gewys dat dit die akademie se taak is om die volgende geslag spelers vir die nasionale span te vind, te koester en te ontwikkel.
“Ek glo [die toernooi] het ons ŉ goeie blik met die oog op daardie toekoms gebied.”
Schoeman meen die span se rotsvaste verdediging was een van die hoogtepunte van die uitstappie Windhoek toe, en bestempel die keerwerk in die eindstryd teen Namibië as “briljant”.
Hy sonder dit uit as een van die beste vertonings deur ŉ o.18-span wat hy al gesien het.
Die toernooi is ter inwyding van Windhoekgimnasium se kunsrugbyveld deur die internasionale sportpromotor Willem Strauss aangebied.
Schoeman is vol lof vir die puik veld en die knap organisasie van die toernooi.
SA Akademie se o.18-uitslae –
Klop Duitsland met 49-0; klop Zambië met 61-0; klop Botswana met 58-0; klop SA All Stars met 21-0; klop Namibië met 35-24; klop Namibië met 45-0 (eindstryd).